Petrópolis
Petrópolis esas turistala urbo en la stato Rio de Janeiro, Brazilia. Segun statistiki dil yaro 2017 ol havis  habitanti. Lua tota surfaco esas 774,6 km². Ol esas la maxim populoza urbo de la montoza regiono (Região Serrana) dil stato Rio de Janeiro.

L'urbo esas sideyo dil Nacionala Laboratorio pri Ciencala Informatiko (Laboratório Nacional de Computação Científica), e sideyo di la Pontifikala Universitato di Petrópolis. Segun statistiki de IBGE (Braziliana Instituto pri Geografio e Statistiko), 96,7% de lua habitantaro savas lektar e skribar. La milda klimato dil urbo kompare urbo Rio de Janeiro anke atraktas multa turisti, nome dum semanofini.

Historio
Petrópolis fondesis da Germana enmigranti ye la 16ma di marto 1843. L'Imperiala Palaco (nun muzeo) esis somerala rezideyo por Braziliana imperiestro Pedro la 2ma til 1889, kande Brazilia divenis republiko.

En 1903, Brazilia e Bolivia signatesis tale nomizita kontrato di Petrópolis, segun quo Bolivia cedis la nuna stato Acre a Brazilia, kambie indemno di 2-milion pundi e signato di kompromiso pri la konstrukto di tale nomizita ferovoyo Madeira-Mamoré.

Ye la 15ma di februaro 2022, violentoza pluvego produktis plu kam 100 morti, multa desaparinti e 269 ter-glitadi en tota urbo. Pluvis 260 milimetri dum 6 hori, plu kam la mezavalora quanto expektata por la monato di februaro.

Referi 

Urbi en Rio de Janeiro